**მაიმუნის ყვავილით ინფიცირებული პაციენტების სამედიცინო დაწესებულებიდან გაწერის და**

**იზოლაციის მოხსნის კრიტერიუმები - დროებითი მითითებები საზოგადოებრივი ჯანმრთელობის მიზნებისთვის**

**კლინიკური კრიტერიუმი**

ექიმი პაციენტის კლინიკურ მდგომარეობას აფასებს საკმარისად დამაკმაყოფილებლად იზოლაციიდან გათავისუფლებისთვის.

**ლაბორატორიული კრიტერიუმი**

პჯრ ტესტირებით უარყოფითია შემდეგი სამი ნიმუში:

* EDTA-სისხლი\*
* შარდი
* ნაცხი ხახიდან

\*დასაშვებია არ გაიგზავნოს EDTA-სისხლი, თუ თავდაპირველად არ ჩატარდა სისხლის ტესტირება პაციენტის მდგომარეობის გათვალისწინებით.

**კანისა და ლორწოვანის დაზიანების** (შემდეგში დაზიანების) **კრიტერიუმი**

დაკმაყოფილებული უნდა იყოს ყველა ქვემოჩამოთვლილი კრიტერიუმი:

1. ახალი გამონაყრის გაჩენა არ აღინიშნება ბოლო 48 საათის განმავლობაში
2. გამონაყარი არ აღინიშნება ლორწოვანზე
3. ყველა ფუფხი მოსცილდა და კანი ინტაქტურია

**საიზოლაციო დაწესებულებიდან ან პალატიდან პაციენტის სხვა სამედიცინო თუ საცხოვრებელ ადგილას (მ.შ საპატიმრო და შინმოვლის დაწესებულება) გაწერა**

საიზოლაციო დაწესებულებიდან ან პალატიდან პაციენტის სხვა სამედიცინო თუ საცხოვრებელ ადგილას გაწერა ხორციელდება მხოლოდ იმ შემთხვევაში, თუ დაკმაყოფილებულია კლინიკური, ლაბორატორიული და დაზიანების კრიტერიუმები.

პაციენტის ერთი სამედიცინო დაწესებულების საიზოლაციო პალატიდან, მეორე დაწესებულების საიზოლაციო პალატაში გადაყვანა შესაძლოა აუცილებელი გახდეს ზემოაღნიშნული კრიტერიუმების დაკმაყოფილებამდე. ასეთ შემთხვევაში, მიზანშეწონილია შემთხვევის განხილვა და დაწესებულებებს შორის წინასწარი შეთანხმება.

**პაციენტის გაწერა სამედიცინო დაწესებულებიდან სახლში**

პაციენტი, რომელიც აკმაყოფილებს კლინიკურ, ლაბორატორიულ და დაზიანების კრიტერიუმებს შესაძლოა გაწერილ იქნას სახლში, იზოლაციის გაგრძელების გარეშე.

პაციენტები რომლებიც აკმაყოფილებენ 3 კრიტერიუმიდან მხოლოდ კლინიკურს, შესაძლოა გაეწერონ სახლში იზოლაციის გაგრძელების პირობით. სახლის პირობებში იზოლაციის შესაძლებლობა/პირობები უნდა შეფასდეს მკურნალი ექიმის მიერ. პირი იზოლირებული უნდა იყოს ორსული, იმუნოკომპრომიტირებული და 11 წლამდე ასაკის ოჯახის წევრებისგან; აგრეთვე მოერიდოს ახლო კონტაქტს ოჯახის სხვა წევრებთან; არ უნდა გამოცხადდეს სამსახურში, სკოლაში ან საზოგადოებრივი თავშეყრის ადგილებში.

მნიშვნელოვანია ექიმთან კომუნიკაციის შენარჩუნება, სანამ არ ალაგდება ყველა ფუფხი.ექიმთან კომუნიკაციის საჭიროება შესაძლოა დარჩეს იზოლაციის მოხსნის შემდგომაც.

კლინიკიდან სახლში გაწერის შემდგომ, რთულ და მძიმე შემთხვევებს, ნელი კლინიკური და ვირუსოლოგიური გამოსავლით, შესაძლოა დასჭირდეთ სპეციალისტის დამატებითი მითითებები რისკის მენეჯმენტზე.

**მკურნალობა სახლის პირობებში**

პაციენტებს უნდა მიეცეთ ზუსტი ინფორმაცია და ინსტრუქცია უსაფრთხოების ზომების, შესაძლო სიმპტომების, მათი მართვის, სახიფათო/მაღალი რისკის შემცველი სიმპტომების და გადაუდებელი დახმარების მიღების გზების შესახებ. იმის შესახებ თუ რა სიმპტომები შესაძლოა გამოვლინდეს, როგორ უნდა მოხდეს მათი მართვა; რა სიმპტომებია საფრთხის შემცველი და როგორ უნდა მიიღოს პაციენტმა შესაბამისი დახმარება. გარდა ამისა, მნიშვნელოვანია პაციენტისთვის სიმპტომების განვითარების/უკუგანვითარების და გამოჯანმრთელების სტრატეგიების გაზიარება. მათ შორის, შესაბამისი ხელსაწყოების როგორიცაა თერმომეტრი და ოქსიმეტრი გამოყენების საჭიროება.

**იზოლაციის დასრულება სახლის პირობებში**

შემდეგი მითითებები განკუთვნილია პაციენტებისთვის, რომელთაც დაუდგინდათ დიაგნოზი, დაავადების მართვა განხორციელდა სახლის პირობებში ან გაწერილ იყვნენ სამედიცინო დაწესებულებიდან და განაგრძეს იზოლაციას ბინაზე.

თვითიზოლაციის მოხსნა შედგება 2 ეტაპისგან.

***ეტაპი 1: იზოლაციის ნაწილობრივი დასრულება***

პაციენტს შეუძლია ნაწილობრივ დაასრულოს თვითიზოლაცია სახლის პირობებში თუ აკმაყოფილებს შემდეგ კლინიკურ და დაზიანების კრიტერიუმებს (1-5):

**კლინიკური კრიტერიუმი**

პაციენტის მდგომარეობა შეფასდა სატელეფონო ან ვიდეო ზარის მეშვეობით. პაციენტი აფებრილურია 72 საათის განმავლობაში და მისი მდგომარეობა დამაკმაყოფილებელია.

**დაზიანების კრიტერიუმი**

1. ახალი გამონაყრის გაჩენა არ აღინიშნება ბოლო 48 საათის განმავლობაში
2. გამონაყარი არ აღინიშნება პირის ღრუს ლორწოვანზე
3. გამონაყარი იქცა ფუფხად
4. გამონაყარი კანის ხილულ ნაწილზე (მათ შორის სახეზე და კიდურებზე) იქცა ფუფხად და მოშორდა კანს; კანის მთლიაობა აღდგენილია
5. სხეულის სხვა ნაწილებზე დარჩენილია გამონაყარი/დაზიანებები

საჭიროა გაგრძელდეს შემდეგი შეზღუდვები:

გარეთ ყოფნის დროს ან კონტაქტისას, კანზე დარჩენილი გამონაყარი/დაზიანებები უნდა იყოს დაფარული. პაციენტს კვლავ შეზღუდული უნდა ჰქონდეს კონტაქტი ორსულებთან, იმუნოკომპრომიტირებულ პირებთან და 11 წლამდე ასაკის ბავშვებთან, სანამ არ დააკმაყოფილებს იზოლაციის სრულად მოხსნის კრიტერიუმებს (იხ.ქვემოთ\_ეტაპი 2: იზოლაციის სრულად მოხსნა). პაციენტი არ უნდა ცხადდებოდეს სამსახურში, თუ უწევს აღნიშნულ ჯგუფებთან კომუნიკაცია. სამუშაო ადგილას დაბრუნებამდე, მიზანშეწონილია გასაუბრება დამსაქმებელთან, რადგან შესაძლოა საჭირო გახდეს რისკის შეფასების გათვალისწინებით ისეთი ზომების მიღება, როგორიცაა საავადმყოფოს ფურცლის მოქმედების გახანგრძლივება, ან დროებით სხვა სამუშაო რეჟიმზე გადაყვანა.

***ეტაპი 2: იზოლაციის სრულად მოხსნა***

პაციენტს შეუძლია დაუბრუნდეს ცხოვრების ჩვეულ რეჟიმს, თუ აკმაყოფილებს შემდეგ კლინიკურ და დაზიანების კრიტერიუმებს:

**კლინიკური კრიტერიუმი**

პაციენტის მდგომარეობა შეფასდა სატელეფონო ან ვიდეო ზარის მეშვეობით. პაციენტი აფებრილურია 72 საათის განმავლობაში და მისი მდგომარეობა დამაკმაყოფილებელია.

**დაზიანების კრიტერიუმი**

1. ახალი გამონაყრის გაჩენა არ აღინიშნება ბოლო 48 საათის განმავლობაში
2. გამონაყარი არ აღინიშნება ლორწოვანზე
3. ყველა ფუფხი მოსცილდა და კანის მთლიანობა აღდგენილია